ኤጀንሲው ኑሯቸውን በጎዳና ላይ ላደረጉ 22ሺ ዜጎች የሥራ ዕድል እንደሚፈጥር አስታወቀ
ሞገስ ተስፋአዲስ አበባ፡- በተያዘው በጀት ዓመት ኑሯቸውን በጎዳና ላይ ላደረጉ 22ሺ ዜጎች የሥራ ዕድል እንደሚፈጥር የፌዴራል ከተሞች የሥራ ዕድል ፈጠራና የምግብ ዋስትና ኤጀንሲ ገለጸ።የፌዴራል ከተሞች የሥራ ዕድል ፈጠራና ምግብ ዋስትና ኤጀንሲ የሕዝብ ግንኙነትና ኮሙዩኒኬሽን
ዳይሬክተር የሆኑት ወይዘሮ አቦዘነች ነጋሽ በተለይ ለአዲስ ዘመን ጋዜጣ እንደገለፁት፤ በ2013
ዓ.ም በጀት ዓመት ኑሯቸውን ጎዳና ላይ አድርገው ሕይወታቸውን በአስቸጋሪ ሁኔታ ውስጥ ለሚገፉ 22ሺ ዜጎች የሥራ ዕድል ይፈጠራል።የፌዴራል ከተሞች የሥራ ዕድል ፈጠራና ምግብ ዋስትና ኤጀንሲ በከተማ ልማታዊ ሴፍቲኔትና በፓይለት ፕሮጀክት ለዜጎች የሥራ ዕድሎችን ለመፍጠር ሰፊ ሥራ እየሰራ መሆኑን አመልክተው፤ ከዚህም ጎን ለጎን ኑሯቸውን ጎዳና ላይ ላደረጉ ዜጎች አስፈላጊ የሚባሉ ሥልጠናዎች እንደሚሰጡ አስታውቀዋል። ባለፈው ዓመት ስድስት ሺ ለሚሆኑ ኑሯቸውን በጎዳና ላይ ላደረጉ ዜጎች የሥራ ዕድል መፈጠሩን የገለጹት ኃላፊዋ፤ ዘንድሮ ግን ክፍተቶች በጥናት ተለይተው ከሠራተኛና ማህበራዊ ጉዳይ፣ ከሥራ ዕድል ፈጠራ ኮሚሽን፣ ከመንግሥትና ጉዳዩ ከሚመለከታቸው አካላት ጋር የጋራ አቅጣጫ በማስቀመጥ ለዜጎች ሰፊ የሥራ ዕድል ለመፍጠር ከፍተኛ ርብርብ እየተደረገ ይገኛል ብለዋል።በተለይ በሥራ ዕድል ፈጠራ ትግበራው
ላይ ችግሮች እንዳይፈጠሩ
የሚከታተል ኮሚቴ የሚመለከታቸውን አካላት በማካተት መቋቋሙን
የጠቆሙት ወይዘሮ
አቦዘነች፤ ፕሮጀክቱን
በበላይነት የሠራተኛና ማህበራዊ
ጉዳይ ሚኒስቴር እንደሚመራው
አስታውቀዋል።ባለፉት አምስት ዓመታት በአጠቃላይ ለ604ሺ ዜጎች የሥራ ዕድል እንደተፈጠረላቸው ገልፀው፤ በተያዘው በጀት ዓመትም በሀገሪቱ ባሉ 83 ከተሞች የከተማ ሴፍቲኔት ፕሮግራም በመዘርጋት 480 ሺ 880 ዜጎች በከተማ ልማታዊ ሴፍቲኔት የሥራ ዕድል ተጠቃሚ እንደሚሆኑ የሕዝብ ግንኙነትና ኮሙዩኒኬሽን ዳይሬክተሯ ገልፀዋል።